Likumprojekts

**Grozījums likumā "Par Latvijas Banku"**

Izdarīt likumā "Par Latvijas Banku" (Latvijas Republikas Augstākās Padomes un Valdības Ziņotājs, 1992, 22./23. nr.; Latvijas Republikas Saeimas un Ministru Kabineta Ziņotājs, 1997, 15. nr.; 1998, 23. nr.; 1999, 23. nr.; 2000, 13. nr.; 2001, 22. nr.; 2002, 14. nr.; 2006, 1., 14. nr.; 2009, 22. nr.; Latvijas Vēstnesis, 2012, 70. nr.; 2013, 16. nr.) šādu grozījumu:

Papildināt likumu ar V1 nodaļu šādā redakcijā:

"**V1 nodaļa**

**LATVIJAS BANKAS FIZISKĀS DROŠĪBAS NODROŠINĀŠANA**

**42.1 pants.** Latvijas Bankas fizisko drošību nodrošina Latvijas Bankas struktūrvienība – Latvijas Bankas Aizsardzības pārvalde. Latvijas Bankas Aizsardzības pārvaldes pamatuzdevumi ir nodrošināt Latvijas Bankas objektu aizsardzību pret fiziskiem apdraudējumiem un veikt ar Latvijas Bankas objektu fizisko drošību saistīto risku analīzi un drošības pasākumu īstenošanu. Latvijas Bankas objekti šā likuma izpratnē ir Latvijas Bankas veiktie naudas pārvadājumi, Latvijas Bankas kustamā manta un vērtības, nekustamie īpašumi, to teritorijas un tajos esošās personas, rīkotie pasākumi, kā arī amatpersonas un darbinieki.

**42.2 pants.** Lai nodrošinātu Latvijas Bankas Aizsardzības pārvaldes pamatuzdevumu īstenošanu, Latvijas Banka ir tiesīga:

1) iegādāties, glabāt, realizēt un savā darbībā izmantot ieročus, tajā skaitā visu kategoriju šaujamieročus, lielas enerģijas pneimatiskos ieročus un gāzes pistoles (revolverus), to munīciju un speciālos līdzekļus;

2) pieprasīt ziņas no Sodu reģistra, lai pārliecinātos par fiziskās personas atbilstību šā likuma 42.3 panta 2., 3., 4. un 5. punktā noteiktajām prasībām un ieroču apriti regulējošajos normatīvajos aktos noteiktajiem ierobežojumiem, kas jāievēro, izsniedzot fiziskajai personai šaujamieroču vai lielas enerģijas pneimatisko ieroču glabāšanas vai nēsāšanas atļauju;

3) pieprasīt ziņas no Ieroču reģistra, Valsts policijas, prokuratūras un valsts drošības iestādēm, lai pārliecinātos par fiziskās personas atbilstību ieroču apriti regulējošajos normatīvajos aktos noteiktajiem ierobežojumiem, kas jāievēro, izsniedzot fiziskajai personai šaujamieroču vai lielas enerģijas pneimatisko ieroču glabāšanas vai nēsāšanas atļauju.

Latvijas Bankas padome nosaka:

1) Latvijas Bankas Aizsardzības pārvaldes valdījumā esošo ieroču un speciālo līdzekļu glabāšanas, nēsāšanas, izmantošanas un pielietošanas kārtību;

2) speciālo līdzekļu veidus, kurus ir tiesīgs lietot Latvijas Bankas Aizsardzības pārvaldes darbinieks, pildot darba pienākumus.

**42.3 pants.** Latvijas Bankas Aizsardzības pārvaldē var nodarbināt personu, kas atbilst šādām minimālajām prasībām:

1) ir Latvijas Republikas pilsonis, un tā izglītība, valsts valodas prasmes, fiziskā sagatavotība, veselības stāvoklis un psiholoģiskās īpašības ir atbilstošas Latvijas Bankas Aizsardzības pārvaldes darbinieka veicamajiem darba pienākumiem;

2) nav sodīta par noziedzīga nodarījuma izdarīšanu (neatkarīgi no sodāmības dzēšanas vai noņemšanas);

3) nav saukta pie kriminālatbildības, izņemot gadījumu, ja persona ir saukta pie kriminālatbildības, bet kriminālprocess pret to izbeigts uz reabilitējoša pamata;

4) nav notiesāta par noziedzīgu nodarījumu, atbrīvojot no soda;

5) nav administratīvi sodīta par alkoholisko dzērienu, narkotisko, psihotropo, toksisko vai citu apreibinošo vielu ietekmē izdarītiem pārkāpumiem, par atteikšanos no medicīniskās pārbaudes alkohola koncentrācijas noteikšanai, no narkotisko vai citu apreibinošo vielu ietekmes pārbaudes vai par ļaunprātīgu nepakļaušanos policijas darbinieka, robežsarga vai zemessarga, kā arī karavīra likumīgajam rīkojumam vai prasībai, izņemot gadījumu, ja pagājis gads pēc administratīvā soda izpildes.

**42.4 pants.** Latvijas Bankas Aizsardzības pārvaldes darbinieks, pildot darba pienākumus, atbilstoši savai kompetencei ir tiesīgs:

1) pārbaudīt personu apliecinošos dokumentus personām, kuras vēlas iekļūt vai atrodas Latvijas Bankas objektā, kā arī lūgt, lai Latvijas Bankas objektā esoša persona labprātīgi uzrāda personīgās mantas, transportlīdzekli vai kravu un tās atbilstību apstiprinošus dokumentus;

2) pieprasīt, lai persona izbeidz prettiesisko darbību vai citu rīcību, kura traucē Latvijas Bankas Aizsardzības pārvaldes darbinieka darba pienākumu izpildei, ievēro Latvijas Bankas objektā noteikto kārtību vai atkarībā no tās veiktajām darbībām lūgt attiecīgo personu atstāt Latvijas Bankas objektu un izraidīt šo personu no Latvijas Bankas objekta, ja tā nepakļaujas lūgumam un turpina pārkāpt Latvijas Bankas objektā noteikto kārtību;

3) aizturēt personu, kas veikusi likumpārkāpumu līdz tās nodošanai Valsts policijai;

4) lietot fizisku spēku, glabāt, nēsāt un pielietot darba pienākumu veikšanai izsniegtās gāzes pistoles (revolverus) un speciālos līdzekļus, ievērojot šā likuma 42.6 pantā noteiktos nosacījumus un kārtību;

5) nēsāt, pielietot un izmantot dienesta šaujamieročus, ievērojot šā likuma 42.5 pantā noteiktos nosacījumus un kārtību.

**42.5 pants.** Latvijas Bankas Aizsardzības pārvaldes darbinieks, pildot darba pienākumus, ir tiesīgs pielietot dienesta šaujamieroci kā galējo līdzekli, lai:

1) aizsargātu Latvijas Bankas objektu no uzbrukuma, kas reāli apdraud dzīvību, veselību vai var nodarīt ievērojamu mantisko zaudējumu, tajā skaitā gadījumos, kad nepieciešams atbrīvot apbruņotu personu prettiesiski ieņemto Latvijas Bankas objektu vai atvairīt grupveida vai tādu uzbrukumu Latvijas Bankas objektam, kurā pielieto ieroci vai priekšmetu, ar kuru tiek apdraudēta cilvēka dzīvība vai veselība;

2) novērstu nelikumīgu mēģinājumu vardarbīgi atņemt dienesta šaujamieroci;

3) aizturētu personu, kura pārsteigta, izdarot noziedzīgu nodarījumu Latvijas Bankas objektā vai izdarot noziedzīgu nodarījumu pret Latvijas Bankas objektu, ja persona izrāda pretošanos;

4) apturētu transportlīdzekli, nodarot tam bojājumus, ja tā vadītājs ar savu rīcību rada reālus draudus Latvijas Bankas objektam un nav citas iespējas to apturēt, kā arī padarītu nekaitīgu dzīvnieku, kurš apdraud Latvijas Bankas objektu.

Aizliegts pielietot vai izmantot dienesta šaujamieročus vietās, kur to pielietošanas vai izmantošanas dēļ var ciest personas, pret kurām šaujamierocis nav vērsts.

Pirms dienesta šaujamieroča pielietošanas ir jābrīdina par nodomu to darīt, izdarot brīdinājuma šāvienu. Bez brīdinājuma dienesta šaujamieroci drīkst pielietot, ja uzbrukums ir pēkšņs vai uzbrukumā tiek pielietots ierocis, priekšmets, ar kuru tiek apdraudēta cilvēka dzīvība vai veselība, kaujas tehnika, jebkura veida mehāniskais transportlīdzeklis, vai aizturamā persona pretojas, pielietojot ieroci vai priekšmetu, ar kuru tiek apdraudēta citas personas dzīvība vai veselība.

Latvijas Bankas Aizsardzības pārvaldes darbinieks ir tiesīgs izmantot dienesta šaujamieroci, lai izdarītu brīdinājuma šāvienu, dotu trauksmes signālu, izsauktu palīdzību vai aizbaidītu dzīvnieku, kas apdraud Latvijas Bankas objektu. Latvijas Bankas Aizsardzības pārvaldes darbiniekam ir tiesības izvilkt dienesta šaujamieroci un sagatavot to šaušanai, ja tas uzskata, ka konkrētajā situācijā nav izslēgta šaujamieroča pielietošana vai izmantošana.

Visos dienesta šaujamieroču pielietošanas un izmantošanas gadījumos Latvijas Bankas Aizsardzības pārvaldes darbiniekam ir pienākums darīt visu iespējamo, lai garantētu citu personu drošību, saglabātu pēc iespējas neskartu notikuma vietu, kā arī, ja nepieciešams, nekavējoties nodrošinātu pirmo palīdzību un neatliekamās medicīniskās palīdzības izsaukšanu.

Par katru dienesta šaujamieroča pielietošanas gadījumu Latvijas Bankas Aizsardzības pārvaldes darbinieks nekavējoties, tiklīdz tas iespējams, ziņo Valsts policijai.

**42.6 pants.** Ja likumpārkāpējs ar savu prettiesisko darbību rada reālus draudus Latvijas Bankas objektam, Latvijas Bankas Aizsardzības pārvaldes darbinieks pēc mutvārdos izteikta brīdinājuma par fiziska spēka, speciālā līdzekļa vai gāzes pistoles (revolvera) pielietošanu drīkst to pielietot, lai atvairītu uzbrukumu, atbrīvotu apbruņotu personu prettiesiski ieņemto Latvijas Bankas objektu, izbeigtu cita veida prettiesisko darbību un aizturētu likumpārkāpēju. Aizturēto personu nekavējoties nodod Valsts policijai vai citai kompetentajai institūcijai.

Bez mutvārdos izteikta brīdinājuma fizisku spēku, speciālo līdzekli vai gāzes pistoli (revolveri) drīkst pielietot, ja likumpārkāpums ir saistīts ar pēkšņu uzbrukumu vai vardarbīgu ielaušanos.

Ja nepieciešams, aizturētajai personai, pret kuru ir pielietots fizisks spēks, speciālais līdzeklis vai gāzes pistole (revolveris), nodrošina pirmās palīdzības sniegšanu un neatliekamās medicīniskās palīdzības izsaukšanu. Ja fiziska spēka, gāzes pistoles (revolvera) vai speciālo līdzekļu lietošanas rezultātā personai radies ievainojums vai iestājusies nāve, Latvijas Bankas Aizsardzības pārvaldes darbinieks nekavējoties, tiklīdz tas iespējams, ziņo Valsts policijai."

Finanšu ministre

Dana Reizniece-Ozola